পররাষ্ট্র মন্ত্রণালয়ের দায়িত্বপ্রাপ্ত কর্মকর্তা জানান, এরই মধ্যে মরিশাসে বাংলাদেশের অনারারি কনসাল জেনারেল ইউসুফ আবদুর রাজ্জাক নিহতদের লাশ দেশে ফেরত পাঠানো এবং তাদের বীমার অর্থ পরিশোধের বিষয়ে সে দেশের পররাষ্ট্র এবং শ্রমমন্ত্রীর সঙ্গে বৈঠক করেছেন। এ ছাড়া তিনি  নিহতদের নিয়োগদাতার সঙ্গেও বৈঠক করেছেন। যত তাড়াতাড়ি সম্ভব নিহতের লাশ ফেরত পাঠানোর বিষয়ে কাজ করছে পররাষ্ট্র মন্ত্রণালয়। লাশ বেশিদিন হাসপাতালের হিমাগারে রাখা ব্যয়বহুল হবে বলে অনারারি কনসাল জেনারেল পররাষ্ট্র মন্ত্রণালয়কে জানিয়েছেন। এর আগে ফরাসি ভাষায় প্রকাশিত মরিশাসের লে প্রেস পত্রিকার অনলাইন সংস্করণে সড়ক দুর্ঘটনার খরব দেয়া হয়। পত্রিকাটি লিখেছে, চালক ছাড়া গাড়িটির বাকি ১৪ জন আরোহীর সবাই বাংলাদেশী নাগরিক। স্থানীয় সময় সকাল ৭টা ৫০ মিনিটে সঁত জুলিয়েঁ দ্য অতমাঁ অঞ্চলে এ দুর্ঘটনাটি ঘটে।